OBH 3489/1997.
Az állampolgári jogok országgyűlési biztosának jelentése

Ügyintéző: dr. Kiss Anikó

Az eljárás megindulása:

A panaszos az állampolgári jogok országgyűlési biztosához intézett levelében leírta, hogy a települési önkormányzattól kérte a szomszédságában működő vendéglátóipari egység működési engedélyének visszavonását, mivel annak közelében oktatási intézmény működik. Panaszos sérelmezte, hogy bejelenésére, kérelmére az önkormányzat érdemi intézkedést nem tett.

A panasz alapján alkotmányos joggal kapcsolatos visszásság gyanúja miatt vizsgálatot indítottam.

A megállapított tényállás:

Panaszos a települési önkormányzatot a szomszédságában működő Delhi Étterem üzemelésének felülvizsgálatára kérte, mivel a vendéglátóipari egységben szeszesital kimérés folyik, annak ellenére, hogy a közelben oktatási intézmény működik. Panaszos bejelentésére a polgármesteri hivatal megvizsgálta a vendéglátóipari egység működését, és a vizsgálat megállapításairól panaszost levélben tájékoztatta. A polgármesteri hivatal vizsgálata megállapította, hogy a vendéglátóipari egység működése a hatályos rendelkezéseknek megfelel, továbbá az minden a működéséhez szükséges engedéllyel rendelkezik. A polgármesteri hivatal arról is tájékoztatta panaszost, hogy miután a szomszédságában üzemelő vendéglátóipari egység melegkonyhás egység, arra nem vonatkozik az a rendelkezés, hogy 200 méteren belül nem lehet oktatási intézmény.

Érintett alkotmányos jogok és alkalmazott jogszabályok:

1. A Magyar Köztársaság Alkotmánya:

2. § (1) A Magyar Köztársaság független, demokratikus jogállam.

64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.

2. A közérdekű bejelentésekről, javaslatokról és panaszokról szóló 1977. évi I. tv.:

Tv. 4. § (1) A közérdekű bejelentés olyan körülményre, hibára vagy hiányosságra hívja fel a figyelmet, amelynek orvoslása, illetőleg megszüntetése a közösség vagy az egész társadalom érdekét szolgálja. Felhívhatja a figyelmet olyan magatartásra, vagy tényre is, amely jogszabályba ütközik, vagy ellentétes a szocialista erkölccsel, a szocialista gazdálkodás elveivel, illetőleg más módon sérti vagy veszélyezteti a társadalom érdekét.
(2) A közérdekű javaslat társadalmilag hasznos cél elérésére irányuló kezdeményezés.
(3) A közérdekű bejelentés javaslatot is tartalmazhat.
Tv. 5. § (1) A közérdekű bejelentést és javaslatot szóban vagy írásban lehet megtenni az elintézésre ügykör szerint hivatott szervhez (2. §).

Tv. 9. § (1) A közérdekű bejelentést, illetőleg javaslatot az elintézésre hivatott szerv köteles az ügy megvizsgálása és a tényállás megállapítása alapján elintézni.

Tv. 11. § (1) Az elintézésre hivatott szerv a vizsgálat befejezésekor a tett intézkedésről vagy annak mellőzéséről köteles a bejelentőt (javaslattevőt) írásban haladéktalanul értesíteni. Az állásfoglalás indokait is közölni kell.

3. Az üzletek működéséről és a belkereskedelmi tevékenység folytatásának feltételeiről szóló 4/1997.(I.22.) Korm. rendelet:

15. § (1) Tilos - a melegkonyhás vendéglátó üzlet kivételével - szeszes italt kimérni az alsó- és középfokú oktatási, egészségügyi, gyermek- és ifjúságvédelmi intézmény főbejáratától számított 200 méteres közúti (közterületi) távolságon belül.
(2) A jegyző az (1) bekezdés szerinti intézmény hivatalos működési idejének lejárta után engedélyezheti a szeszes ital kimérését.
(3) A kereskedő a szeszesital-kimérést köteles a területileg illetékes rendőrhatóságnak bejelenteni.
(4) Kizárólag palackozott ital forgalmazására jogosult üzletben a szeszes ital kimérése és helyben történő fogyasztása tilos.

A vizsgálat megállapításai:

A panaszos által előterjesztett közérdekű bejelentést a polgármesteri hivatal kivizsgálta, a vizsgálat eredményéről panaszost tájékoztatta. A közérdekű bejelentésekről szóló 1977. évi I. törvény vonatkozó rendelkezései szerint a közérdekű bejelentést ki kell vizsgálni, majd annak eredményéről a bejelentőt - általában 30 napon belül - tájékoztatni kell. A polgármesteri hivatal a bejelentéssel kapcsolatos, jogszabályban előírt kötelességének - vizsgálat lefolytatása, tájékoztatás - eleget tett, panaszos ügyében egyéb intézkedésre nem köteles. Az Alkotmány 64. §-ában biztosított panasz, illetve kérelem előterjesztéséhez való jog magában foglalja annak a garanciáját is, hogy a benyújtott panasz kivizsgálásra kerüljön, valamint a vizsgálat megállapításairól az előterjesztőt tájékoztassák. A polgármesteri hivatal fenti ügyben lefolytatott eljárásában ennek az alkotmányos követelménynek is eleget tett, így alkotmányos joggal kapcsolatos visszásságot nem állapítottam meg.

Budapest, 1999. október 13.

Gönczöl Katalin